Brandwond | Slaai Sonder Blare
Op 11 Februarie 1963 het Sylvia Plath haar kop in ‘n oond gedruk. Ek het besluit dit is té dramaties en druk toe sommer net my arm in die oond. Die verskil is dit: my oond was aan, terwyl tannie Sylvia se oond net gas gelek het. Ek vergelyk nie die selfmoord van ‘n literêre ikoon met die brandwond op my voorarm nie, maar…
Op 8 April 1994 skiet die hoofsanger van Nirvana, Kurt Cobain, homself die hiernamaals binne. ‘n Sekere jagter staan in die ope velde en loer deur die visier na die eland voor hy die sneller trek. Die verskil is dit: die kamer waar meneer Cobain gevind is, moes deur bottels Dettol gesteriliseer word, terwyl die veld die bloed van die bok opgeslurp het. Ek vergelyk nie die dood van ‘n musikale legende met ‘n eland nie, maar…
Op 11 Augustus 2014 hang Robin Williams homself op en onderdruk hy die laaste stukkie suurstof van sy bestaan. Iewers, êrens op die platteland, in ‘n bedompige skoolsaal is ‘n kunstefees aan die gang en hyg ‘n laerskooldogtertjie na asem as sy “sweef soos ‘n arend” vir ‘n gehoor van vier en ‘n beoordelaar sing. Ek vergelyk nie die suurstof van bekroonde komediant met die van ‘n mamma-se-toekomstige-popster nie, maar…
Op 11 September 2001 vlieg Marwan Al-Shehhi per vliegtuig teen die Twee Torings in New York vas en offer sy eie liggaam op vir 21 maagde in ‘n ironiese hemel. Op televisie staan die prediker in sy miljoen dollar kerkgebou en hou sy hande oor die gemeente uit vir dit waarin hulle so naarstigtelik wil glo. Ek vergelyk nie ‘n tereuraanval met ‘n kerkdiens nie, maar…
My brandwond het iets in my binneste kom loskrap. Elkeen se pyngrens lê op ‘n ander drumpel. Vir sommiges is die durf en waagmoed te groot om die sneller te kan trek. Ons almal se kapasiteit vir suurstof beslaan ‘n ander volume. Geloof word deur ieder en almal as uniek beleef.
Miskien is stadige internet jou grootste probleem, terwyl die buurman met ‘n lyf vol kanker sug. Miskien is die verkragte tienermeisie se verdoemende swangerskap nietig in die oë van die man wat sy lewe weggedrink het. Wie weet hoe die egskeiding vergelyk met die afsterwe van ‘n eggenoot? Ons wil konstant pyn en hartseer en verlies vergelyk. Is die wenner dan nie eintlik die verloorder nie?
Hoe durf ek jou brandwond kritiseer of troetel of oordeel of afskiet of ignoreer of vermy… as ek nog nooit eers my kop in jou oond gedruk het nie?
3 thoughts on “Brandwond”
Februarie 18, 2017 at 12:32 nm
meng so vier druppels bloekom en vier druppels peppermentolie op ‘n eetlepel tissue oil en smeer soggens en saans aan
Februarie 15, 2017 at 7:57 vm
Wat jy sê is waar… maar as ek my brand kan ek aan niks ander dink as die bêddie seer nie!
Februarie 15, 2017 at 3:58 vm
‘S true. Njannies.